CELEX: 32011D0324
Language: et
Date: 2011-05-30 00:00:00
Title: 2011/324/EL: Nõukogu otsus, 30. mai 2011 , millega pikendatakse otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kehtivusaega

1.6.2011   
            
            
               ET
            
            
               Euroopa Liidu Teataja
            
            
               L 146/2
            
         NÕUKOGU OTSUS,
   30. mai 2011,
   millega pikendatakse otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kehtivusaega
   (2011/324/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 217,
   võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000 (1) ning mida on viimati muudetud Ouagadougous 23. juunil 2010 (2) (edaspidi „AKV-ELi koostööleping”), eriti selle artiklit 96,
   võttes arvesse nõukogus kokku tulnud liikmesriikide valitsuste esindajate sisekokkulepet AKV-ELi partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               AKV-ELi koostöölepingu artiklis 9 osutatud olulisi lepingu osi on rikutud.
            
         
               (2)
            
            
               Tuginedes AKV–ELi koostöölepingu artiklile 96, alustati 6. juulil 2009 nõupidamist Madagaskari Vabariigiga Aafrika, Kariibi mere ja Vaikse ookeani piirkonna riikide rühma esindajate juuresolekul. Ametisoleva üleminekuvalitsuse esindajad ei pakkunud nõupidamise käigus välja ühtegi rahuldavat lahendust.
            
         
               (3)
            
            
               Poliitilisele kriisile lahenduse leidmiseks tehti suuri jõupingutusi Lõuna-Aafrika Arenguühenduse (SADC) ja kõikide erakondade vahendusel, eelkõige pidades läbirääkimisi SADCi vahendusel esitatud tegevuskava üle, milles käsitletakse konsensusel põhinevat üleminekut, et toimuksid vabad ja usaldusväärsed valimised, mis võimaldaksid taastada põhiseadusliku korra.
            
         
               (4)
            
            
               Möödunud on 12 kuud ja Euroopa Liit on sunnitud nentima, et vaatamata jõupingutustele ei ole osapooled tegevuskavale veel alla kirjutanud ega SADC, Aafrika Liit ega rahvusvaheline kogukond seda heaks kiitnud. Seetõttu ei ole praegu võimalik ette näha konsensusel põhinevat üleminekut põhiseadusliku korra taastamiseks, mis on oluline kehtivate asjakohaste meetmete muutmiseks.
            
         
               (5)
            
            
               Nõukogu otsuse 2010/371/EL (4) kehtivusaeg lõpeb 6. juunil 2011. Arvestades eespool kirjeldatud olukorda, tuleks seda pikendada kuueks kuuks, ilma et see piiraks võimalust otsust selle kehtivusajal korrapäraselt läbi vaadata,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2010/371/EL artikli 3 teine lause asendatakse järgmisega:
   „Otsus jääb jõusse kuni 6. detsembrini 2011, ilma et see piiraks võimalust otsust selle kehtivusajal korrapäraselt läbi vaadata.”
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 30. mai 2011
      
         
            Nõukogu nimel
         
         
            eesistuja
         
         CSÉFALVAY Z.
      
   
   
      (1)  EÜT L 317, 15.12.2000, lk 3.
   
      (2)  ELT L 287, 4.11.2010, lk 3.
   
      (3)  EÜT L 317, 15.12.2000, lk 376.
   
      (4)  ELT L 169, 3.7.2010, lk 13.
   
      LISA
      Brüssel,
      
         ÜLEMINEKUVALITSUSE PRESIDENDILE EDASTATAVA KIRJA KAVAND
      
      Austatud härra president
      Euroopa Liit peab AKV-ELi koostöölepingu artikli 9 sätteid väga oluliseks. Koostöölepingu olulised osad – inimõiguste, demokraatlike institutsioonide ja õigusriigi põhimõtete austamine – on meie omavaheliste suhete aluseks.
      Euroopa Liit teavitas Teid 16. juunil 2010 kirja teel oma 7. juuni 2010. aasta otsusest 2010/371/EL lõpetada AKV-ELi koostöölepingu artikli 96 kohane nõupidamine ning võtta sobivad meetmed kõnealuse lepingu artikli 96 lõike 2 punkti c tähenduses.
      Euroopa Liit on teadlik, et kõik erakonnad on nimetatud kuupäevast pingutanud selle nimel, et leida riigis valitsevale poliitilisele kriisile lahendus. EL jälgib suure huviga arengut läbirääkimistes Lõuna-Aafrika Arenguühenduse (SADC) vahendusel esitatud tegevuskava üle, milles käsitletakse konsensusel ja erapooletusel põhinevat üleminekut, et aidata Madagaskaril väljuda kriisist, ning mille tulemusena peaksid toimuma vabad ja usaldusväärsed valimised, mis võimaldaksid taastada põhiseadusliku korra. EL soovib taas kinnitada oma täielikku toetust SADCi vahenduspüüdlustele.
      Euroopa Liit võtab teatavaks SADCi 20. mai 2011 tippkohtumise tulemuse. Riigipead ja valitsusjuhid otsustasid korraldada võimalikult lühikese aja jooksul kõikide Madagaskari erakondade kohtumise, et saavutada tegevuskava suhtes kokkulepe, mis loob võimaluse vabade ja usaldusväärsete valimiste läbiviimiseks. EL kutsub kõiki Madagaskari erakondi üles tegema kõnealustes jõupingutustes heauskset koostööd.
      Euroopa Liit on valmis intensiivistama poliitilist dialoogi Madagaskariga ning osutama poliitilist ja rahalist toetust konsensusel põhinevale üleminekule, mis tugineb kõikide osapoolte allkirjastatud ning SADCi, Aafrika Liidu ja rahvusvahelise kogukonna heaks kiidetud tegevuskavale. Euroopa Liit peab väga oluliseks väljumist pikast poliitilisest kriisist, millel on üha suurenev tõsine majanduslik ja sotsiaalne mõju Madagaskari elanikkonna jaoks.
      Otsus 2010/371/EL kaotab kehtivuse 6. juunil 2011 ning seetõttu otsustas Euroopa Liit selle kehtivusaega pikendada, kuid EL vaatab kõnealuse otsuse uuesti läbi, kui SADC, Aafrika Liit ja rahvusvaheline kogukond on tegevuskava heaks kiitnud.
      Lugupidamisega
      
         
            Euroopa Liidu nimel